**«Размаўляем па-беларуску»** — асабіста-камандная тэлегульня вытворчасці тэлерадыёкампаніі «Гомель», заснаваная ў верасні 2014 года.

Удзельнікі адказваюць на нескладаныя пытанні на веданне беларускай мовы, літаратуры, этнаграфіі, мастацтва. Удзельнічаюць 2 каманды па 3 чалавекі. Віктарына складаецца з 5 гульнявых эпізодаў: «Прыгадваем», «Перакладаем», «Тлумачым», «Ужываем» і «Цытуем». Для ўдзелу ў тэлегульні каманды ў якасці адборачнага тура шукаюць адказы на 7 пытанняў на сайце ТРК «Гомель», пасля чаго дасылаюць заяўкі з адказамі на электронную пошту (televiktaryna@list.ru). Перадачу вядзе Алена Трацэнка. Паказ на тэлеканале «Беларусь 3» адбываецца штосуботу а 10:55, у тым ліку праз інтэрнэт. Спадарожнікавы тэлеканал «Беларусь 24» паказвае тэлегульню ў ЗША і краінах Еўропы ў панядзелак а 12:15 з паўторамі ў чацвер а 15:30, суботу а 7:05 і нядзелю а 11:00, у тым ліку анлайн.

Гісторыя
--------

На пачатку студзеня 2010 года старшыня тэлерадыёкампаніі «Гомель» Віктар Котаў прапанаваў заснаваць штотыднёвую тэлеперадачу аб правільным выкарыстанні беларускай мовы. Пісьменнік Святаслаў Крупенька стварыў і пачаў весці 5-хвілінную праграму «Вучымся размаўляць па-беларуску». Рэжысёркай выступіла Вікторыя Дубавец. Сцэнарысткай — Алена Трацэнка. У сярэдзіне студзеня 2010 года адбыўся 1-ы выпуск перадачы пад умоўнай назвай «Слова на «Добры дзень», які паказалі ў тэлеэфіры абласнога тэлеканала «Гомель». Пазней у перадачы з’явілася рубрыка «Магія мовы» пра ўстойлівыя словазлучэнні, якую стала весці Алена Трацэнка. У 2012 годзе дадалі 3-ю частку перадачы пад назвай «Родныя вобразы», у якой апавядалі пра гаспадарчыя прадметы.

8 чэрвеня 2014 года тэлеканал «Беларусь 3» анансаваў выпуск тэлевіктарыны «Размаўляем па-беларуску» вытворчасці ТРК «Гомель», якую мела весці Алена Трацэнка. За правільныя адказы на пытанні налічвалі балы, колькасць якіх складалася. Гульня ўключала 5 конкурсаў. Першыя 2 былі на хуткасць. Апошнія 3 — на разважлівасць. Заданні ўключалі: пераклад слова, словазлучэння і сказа; выбар слушнага сэнсу рэдкаўжывальнага слова з 3-х варыянтаў адказу; тлумачэнне сэнсу ўстойлівых словазлучэнняў, прывядзенне прыкладу іх выкарыстання і называнне сінанімічных выразаў; працяг цытаты з верша, паэмы або песні; называнне аўтара і назвы твора прадугледжвала атрыманне дадатковых балаў. Святаслаў Крупенька меў выступаць экспертам, назіральнікам і суддзёй гульні. Адбор удзельнікаў ажыццяўляўся праз запаўненне на сайце ТРК «Гомель» (tvrgomel.by) заяўкі на ўдзел каманды з 3-х чалавек і адказ на 7 пытанняў. Працягласць тэлеспаборніцтва складала 30 хвілін. 13 верасня 2014 года на тэлеканале «Беларусь 3» адбылася прэм’ера тэлевіктарыны «Размаўляем па-беларуску». Першымі камандамі, якія згулялі ў віктарыну, былі «Галасістыя пеўні» і «Купалінка». Гукарэжысёрам перадачы была Наталля Белянкова. Грымёрам — Галіна Хаткоўская. Выдавецтва «Беларусь» забяспечвала ўдзельнікаў падарункамі ў выглядзе кніг. Да канца 2014 года паказалі 17 выпускаў перадачы. У ліпені 2015 года скончыўся 1-ы сезон тэлегульні, пасля чаго да верасня на тэлеканале «Беларусь 3» паказвалі паўторы ранейшых запісаў перадачы. На пачатку верасня 2015 года стартаваў 2-і сезон тэлегульні «Размаўляем па-беларуску». За 2015 год паказалі 39 выпускаў перадачы. У ліпені 2016 года скончыўся 2-і сезон тэлевіктарыны, пасля чаго да верасня ў эфір зноў выпускалі паўторы гульні. У верасні 2016 года пачаўся 3-і сезон гульні. За 2016 год паказалі 43 выпускі тэлевіктарыны. У 2017 годзе — 35 выпускаў. Разам за 2014—2017 гады паказалі 134 выпускі перадачы.

Зноскі
------

1. 1 2 3  "Размаўляем па-беларуску". Тэлерадыёкампанія «Гомель». 2018. Праверана 16 мая 2018. Архівавана 26 мая 2018. Архіўная копія **(нявызн.)**. Архівавана з першакрыніцы 26 мая 2018. Праверана 13 чэрвеня 2018.
2. ↑  "Размаўляем па-беларуску". Тэлеканал «Беларусь 3». 13 мая 2018. Праверана 16 мая 2018. Архівавана 16 мая 2018. Архіўная копія **(нявызн.)**. Архівавана з першакрыніцы 16 мая 2018. Праверана 25 кастрычніка 2022.
3. ↑  "Размаўляем па-беларуску". Тэлеканал «Беларусь 24». 31 студзеня 2018. Праверана 16 мая 2018.
4. ↑  "Смачнога!", "Рыбнага!", "Малочнага!" // *Рэспубліка* : газета. — 19 студзеня 2010. — № 8 (4920). — ISSN 1991-5322.
5. 1 2  *Ірына Асташкевіч.* Не баяцца памыляцца // *Звязда* : газета. — 5 верасня 2014. — № 168 (27778). — С. 3. — ISSN 1990-763x.
6. ↑  "Размаўляем па-беларуску (анонс)". Тэлеканал «Беларусь 3». 8 чэрвеня 2014. Праверана 16 мая 2018.
7. ↑  *Ірына Асташкевіч.* Як чуецца,так і пішацца // *Звязда* : газета. — 12 верасня 2014. — № 173 (27783). — С. 8. — ISSN 1990-763x.
8. 1 2 3  "Каталог цыклавых тэлеперадач «Размаўляем па-беларуску» (тэлевіктарына) 2014-2017". Белтэлерадыёкампанія. 2018. Праверана 16 мая 2018. `{{cite news}}`: `|archive-url=` патрабуе `|archive-date=` (даведка)(недаступная спасылка)
9. ↑  *Ірына Асташкевіч.* Такія вось «балясы» // *Звязда* : газета. — 19 верасня 2014. — № 178 (27788). — С. 3. — ISSN 1990-763x.
10. ↑  *Ірына Асташкевіч.* Пошчак на ўвесь свет // *Звязда* : газета. — 10 ліпеня 2015. — № 129 (27987). — С. 6. — ISSN 1990-763x.

Спасылкі
--------

* "Размаўляем па-беларуску". Белтэлерадыёкампанія. 2018. Архівавана з арыгінала 13 жніўня 2018. Праверана 16 мая 2018. `{{cite news}}`: Невядомы параметр `|deadurl=` ігнараваны (прапануецца `|url-status=`) (даведка) Архівавана 13 жніўня 2018.
* "Размаўляем па-беларуску". Газета «Звязда». 10 мая 2018. Праверана 16 мая 2018.
* "Размаўляем па-беларуску (117 перадач)". Тэлеканал «Беларусь 3». 13 мая 2018. Праверана 16 мая 2018.
* "Тэлевіктарына «Размаўляем па-беларуску» №1 (2015)". Тэлерадыёкампанія «Гомель». 5 мая 2015. Праверана 16 мая 2018.